“Meie vananevas ühiskonnas on pensioni ette kogumine kindlasti vajalik, sest vastasel juhul peame isegi praeguse palkade ja pensionite suhte säilitamiseks suurendama oluliselt tulevaste põlvkondade maksukoormust. Seetõttu peab teine pensionisammas riikliku pensioni osana kindlasti säilima,” kirjutas Ratas 2018. aasta oktoobris Facebookis.

Kogumispensioni muutmine vabatahtlikuks tähendaks seda, et meie inimesed peaksid tulevikus olema valmis leppima madalamate pensionitega, lisas Ratas toona.

“Kuna vanaduspension pole praegu kindlasti piisavalt kõrge ning suur osa meie eakaid elab suhtelises vaesuses, siis pole selle vähenemiseni viivad ettepanekud põhjendatud. Vabatahtliku kogumise võimalus kolmandasse sambasse on praegustel tööinimestel niigi olemas,” märkis peaminister 2018. aastal.

Ratas nüüd: jään teise sambasse investeerima

Esmaspäeva pärastlõunal ütles Ratas Geeniusele toonase postituse kommentaairks, et pensionite ette kogumine on kindlasti vajalik, et tagada inimestele pensionipõlves parem toimetulek.

“Arvasin seda siis ning olen samal veendumusel ka praegu. Valitsuse seisukoht on teise pensionisamba reformimisel, et see muudab pensionisüsteemi paindlikumaks, aga kaitseb ka pensionikogujat ning motiveerib fonde pakkuma paremat tootlikkust,” rääkis ta.

Reformi tulemusel on inimestel suuremad vabadused kogutud raha kasutamisel ja oma pensionipõlve kindlustamisel, lisas peaminister.